Troskirken

Troskirken er en frikirkelig pinsemenighet i Asker, tilknyttet Pinsebevegelsen i Norge og det internasjonale nettverket Livets Ord Family. Menigheten samler mennesker i alle aldre til gudstjenester, bønn, undervisning og fellesskap, og legger særlig vekt på forkynnelse av Bibelen, arbeid blant barn og unge, og et helhjertet liv i etterfølgelse av Jesus.

Menigheten holder til i egne lokaler i Solbråveien 49, rett ved E18 i Asker. Gudstjenester arrangeres hver søndag kl. 11:00, med parallelle samlinger for barn. Bygget rommer storsal med plass til 700 personer, kafeteria med storkjøkken, undervisningsrom og kontorer.

 Historikk 
Troskirken het tidligere Sentermenigheten, som ble formelt etablert i 1994. Menigheten vokste frem fra et husfellesskap i Asker, med røtter tilbake til kristent rehabiliteringsarbeid i Oslo på 1970-tallet. Arbeidet, kjent som Ten Center, ble startet av Ole Bjørn Urne og var tilknyttet Teen Challenge-nettverket under ledelse av David Wilkerson. Ten Center utviklet seg til en aktiv bevegelse med rehabilitering, forkynnelse og bibelskole, og samlet i perioder flere hundre unge til ukentlige møter i Oslo.

Etter hvert etablerte miljøet seg i Asker, under navnet Senteret, og begynte å holde samlinger og husmøter. I 1994 ble Sentermenigheten dannet. I 1999 flyttet menigheten inn i et nybygd forsamlingslokale i Solbråveien – et bygg på 3300 m² reist med stor dugnadsinnsats.

 Virksomhet og profil 
Troskirken er en flergenerasjonsmenighet med medlemmer i alle aldre og fra ulike kulturer. Den driver barne- og ungdomsarbeid, smågrupper, bønnemøter, undervisning, samt leirer og kurs. Menigheten er aktiv i både lokal forankring og internasjonal misjon, og har vørt involvert i prosjekter i blant annet Russland, Cuba, Egypt, India, Bangladesh og Filippinene.

I 2002 etablerte menigheten bistandsprosjektet Skap en forandring, som støtter fjernadopsjon og kristent barnearbeid i India. Over 1000 barn har fått skolegang og underhold gjennom programmet. Under flyktningkrisen i 2015 ble menighetens leirsted Holu Fjellstue brukt som akuttmottak for flyktninger.

 Utvikling og endringer 
Ved årsskiftet 2013 ble Raymond Urne innsatt som ny hovedpastor, og et nytt lederteam ble etablert. Året etter ble menigheten en del av Pinsebevegelsen i Norge, og i 2019 sluttet den seg til Livets Ord Family, et internasjonalt nettverk av menigheter.

I løpet av menighetens historie har det også vært perioder preget av indre spenninger og kritikk. I 2005 kom det frem medieomtale der tidligere medlemmer rettet kritikk mot menighetens ledelse og praksis. Dette ble på daværende tidspunkt avvist av menigheten. I ettertid har ledelsen uttrykt ønske om forsoning, og i 2016 ble det gitt en offentlig unnskyldning for forhold som hadde skapt smerte og mistillit. Menigheten gikk deretter inn i en periode med refleksjon, restrukturering og fornyet forankring i sitt verdigrunnlag.

 Navneendring til Troskirken 
Sommeren 2025 skiftet menigheten navn fra Sentermenigheten til Troskirken, for å tydeliggjøre sin identitet og visjon. Ifølge menighetens egne nettsider uttrykker det nye navnet «tro på Gud, tro på Hans løfter, tro på livet som springer ut av Guds ord og Den Hellige Ånds kraft».

 Troskonferansen 
I 2020 startet menigheten Troskonferansen, en årlig konferanse med vekt på trosforkynnelse, Den Hellige Ånds kraft og misjon. Konferansen arrangeres i samarbeid med nasjonale og internasjonale partnere, og samler deltakere fra hele landet til forkynnelse, lovsang og fellesskap.

 Organisasjon 
Troskirken er registrert som en stiftelse med organisasjonsnummer 870131682 i Brønnøysundregistrene. Menigheten hadde per 2024 registrert 133 tilskuddstellende medlemmer. Den er ledet av et styre og et pastoralt lederteam.

 Referanser 

 Kilder 

 Troskirken.no – Vår historie
 Pinsebevegelsen – Tilsluttede menigheter
 Skap en forandring
 Brønnøysundregistrene

Kategori:Menigheter i Asker
Kategori:Religion i Akershus